City of Westminster

**City of Westminster** je grad u metropolitanskoj grofoviji Greater London i jedan od 14 borougha *Unutrašnjeg [[London]]a* (Inner London) u kom živi 242,299 stanovnika, koji administrativno ne podpada pod njega već je samostalna administrativna jedinica sa statusom grofovije i vlastitim vijećem.

## Geografija

City of Westminster leži na sjevernoj obali rijeke Temze u srcu londonskog West Enda. Sa zapada mu je granica Borough Kensington and Chelsea, a na istoku City of London.
Nekad je bio dio historijske Grofovije Middlesex.

U njemu su kvartovi (od sjevera prema jugu; St. John’s Wood, Paddington, St. Marylebone, Bayswater, Soho, Mayfair, St. James, Westminster, Pimlico i dijelovi kvartova; Maida Vale, Knightsbridge i South Kensington.

## Historija

Današnji borough - City of Westminster osnovan je 1965. spajanjem dotadašnjih metropolitanskih borougha; Westminster, Paddington i St. Marylebone.

Westminster je u davna vremena bio otok u baruštinama Temze, ali najnoviji nalazi ukazuju da je tu postajalo rano rimsko naselje. Na tom mjestu je oko 785. osnovana monaška zajednica.

Kralj Edward Ispovjednik (vladao 1042.-66.) sagradio je na tom mjestu dvorac i novu crkvu iz koje je kasnije izrasla Westminsterska opatija. Kapela sv. Stephena u tom dvorcu, korištena je od 1547. za zasjedanja parlamenta. Požar koji se desio 1834 uništio je gotovo cijeli dvorac i doveo do izgradnje današnje Zgrade Parlamenta (Westminsterske palače) (1837-60).

Westminster je od davnina cilj brojnih imigranata, počevši od francuskih hugenota koji su bježali od vjerskog progona u 17. vijeku i naselili se u Sohou, nakon njih krajem 19. vijeka uslijedio je val izbjeglica iz Italije, sredinom 20. vijeka pristiglo je mnogo ciparskih Grka. 
Nakon njih u drugoj polovici 20. vijeka uslijedio je val izbjeglica iz Kine, Južne Azije, Tajlanda i na kraju Arapa. Njih ima najviše sjeverno od Kensington Gardensa i Hyde Parka, naročito duž ulica Queensbury i Edgware. Po Westminsteru ima i dosta karipskih doseljenika, tako etničke manjine čine više od 1 / 5 stanovništva Westminstera.

## Znamenitosti

City of Westminster je mjesto gdje se nalaze neke od najboljih i historijski najvažnih engleskih građevina, i mjesto najpoželjnijih kvartova za stanovanje. Tu leži anglikanska Westminsterska opatija, katolička Westminsterska katedrala, Buckinghamska palača, Westminsterska palača, glavni državni uredi i St. James’s Palace.

Tu se nalaze najvažniji trgovački kvartovi u zemlji, većina londonskih luksuznih hotela i neki od najpoznatih muzeja umjetnosti. Od National Gallery koja ima veliku kolekciju slika starih majstora do Tate Britain (filijale nacionalnih Tate galerija), koja je građena do 1893-97 na Temzi pored mosta Vauxhall. I ona ima veliku kolekciju slika i skulptura, ali britanskih autora. Pored njih tu je i Wallace Collection u palači Hertford, na trgu Manchester i National Portrait Gallery na sjevernoj strani Trafalgar Squara.

Avenija Mall, koja leži istočno od Buckinghamske palače, prolazi pored Palače St. James prije dolaska do Admiralty Archa, monumentalnog ulaza u Charing Cross i Trafalgar Square. Južno od Charing Crossa nalazi se Whitehall, ulica u kojoj su smješteni glavni uredi britanske vlade kao i rezidencija premijera u Downing Streetu. Istočno leži Victorijina obala koja se proteže duž Temze od Westminsterske palače do Londonskog Citya. Sjeveroistočno od Palače Somerset (u kojoj se nalazi Galerija Courtauld i Kolekcija Gilbert) leži Strand i Palača kraljevskog suda koja je zamijenila Westminster Hall 
nakon 1882.

Nedaleko leži teatarski kvart sa Covent Gardenom, pored kog je Piccadilly Circus raskršće koje privlači turiste iz cijelog svijeta.

Na južnoj granici Hyde parka nalaze se Imperial College London i koncertna dvorana Royal Albert Hall. Ostale značajne građevine su sjedište BBC -a, muzej voštanih figura Madame Tussauds, Londonski planetarij, Royal Opera House, Islamski kulturni centar sa džamijom.

Gotovo jedna 1 / 4 borougha se sastoji od parkova i travnjaka, najveći i najpoznatiji su; St. James’s Park i Green Park, a tu leže i dijelovi Kensington Gardensa i Regent’s Parka i stadion za kriket Lord’s Cricket Ground.

Westminsterska palača, Westminsterska opatija i Crkva sv. Margarete su 1987. uvršteni na Unesco-vu Listu mjesta svjetske baštine u Evropi.

Kako u Westminsteru ima puno turista sve je znatno skuplje nego u drugim dijelovima Londona, ali zato ima i znatno veći BDP od bilo kojeg londonskog borougha.

## Reference

## Vanjske veze

* Welcome to Westminster, Westminster City Council